**Tájékoztató**

**a Vidéki Otthonfelújítási Program keretében nyújtható otthonfelújítási támogatás igénybevételéhez**

A Kormány a Vidéki Otthonfelújítási Programról szóló 389/2024. (XII. 11.) Korm. rendeletben (a továbbiakban: Rendelet) foglaltak alapján igényelhető egyszeri támogatással lehetővé teszi, hogy a kistelepüléseken élő családok lakhatási körülményeiken javítsanak. Ehhez a Magyar Államkincstár (a továbbiakban: Kincstár) közreműködésével a Rendeletben meghatározott feltételekkel a központi költségvetésből vissza nem térítendő lakáscélú állami támogatásként otthonfelújítási támogatás vehető igénybe 2025. január 1-jétől 2026. június 30-ig.

**Hol lehet tájékozódni a Rendelet tartalmát illetően?**

A Rendelet letölthető PDF formátumban elérhető a Kincstár honlapján (Főoldal > Családtámogatás > Család, gyermek > Vidéki Otthonfelújítási Program) a Letölthető dokumentumok menüpontban és az [www.uj.jogtar.hu](http://www.uj.jogtar.hu) honlapon is.

**Hogyan igényelhető a támogatás?**

A támogatási kérelem 2025. január 1-je után az alábbi módokon nyújtható be a Kincstárhoz:

* Elektronikus úton, elektronikus azonosítást követően a SZÜF felületén (TULAJDON > Ingatlan menüpont alatt) elérhető elektronikus nyomtatvány (*Kérelem a Vidéki Otthonfelújítási Program keretében nyújtható otthonfelújítási támogatás iránt*) kitöltésével, a szükséges adatok megadásával és az előírt dokumentumok, valamint az elektronikus hitelesítéssel ellátott nyilatkozatok becsatolásával.
* Postai úton a Kincstár honlapjáról letöltött és kitöltött kérelem és nyilatkozatok eredeti példányai, valamint az előírt dokumentumok másolatai feladásával. Postacím: Magyar Államkincstár, 1938 Budapest.

Személyesen a Kincstár területi szerveinél (hétfő-csütörtök 8:00-16:00, péntek 8:00-13:00) a Kincstár honlapjáról letöltött és kitöltött kérelem és nyilatkozatok eredeti példányai, valamint az előírt dokumentumok másolatainak leadásával. A személyes benyújtási pontok listája a [Személyes benyújtási pontok](https://www.allamkincstar.gov.hu/pfile/file?path=/dokumentumtar/videki-otthonfelujitasi-program/szemelyes-benyujtasi-pontok-&inline=true) linken elérhető.

Az elektronikusan kitölthető és a papír alapon benyújtható formanyomtatványok a Kincstár honlapján (<https://www.allamkincstar.gov.hu/csaladok-tamogatasa/Csalad_gyermek/videki-otthonfelujitasi-program/a-videki-otthonfelujitasi-program-kereteben-nyujthato-otthonfelujitasi-tamogatas>) elérhetőek.

**Ki igényelheti a támogatást?**

A támogatást a legalább egy gyermeket váró vagy nevelő személy, mint igénylő igényelheti, vagy az azonos lakóhellyel rendelkező házastársak vagy élettársak közösen, együttes igénylőként igényelhetik.

Igénylő lehet az a

1. nagykorú, cselekvőképes természetes személy, aki magyar állampolgár vagy a magyar állampolgárságról szóló törvény alapján magyar állampolgárnak tekintendő,
2. nagykorú, cselekvőképes természetes személy, aki a szabad mozgás és tartózkodás jogával rendelkező személyek beutazásáról és tartózkodásáról szóló törvény hatálya alá tartozó, a szabad mozgás és a három hónapot meghaladó tartózkodás jogát Magyarország területén gyakorolja.

**Hány alkalommal vehető igénybe a támogatás?**

A támogatás ugyanazon igénylő által – együttes igénylők esetében is – csak egyetlen alkalommal vehető igénybe. Ha a kérelem elutasításra kerül, akkor a jogszabályban nyitva álló időszakban 2026. június 30-ig az utolsó felújítási számla kiegyenlítését követő 60 napon belül ismételten igényelhető a támogatás.

**Milyen ingatlanra igényelhető a támogatás?**

A Rendelet 1. mellékletben szereplő, az ingatlan-nyilvántartásban lakás vagy lakóház fő rendeltetés szerinti jelleggel nyilvántartott ingatlanok, valamint tanya, vagy birtokközpont jogi jelleggel nyilvántartott ingatlan lakáscélú épületeinek (a továbbiakban: lakás) felújítására igényelhető a támogatás.

**Melyek az igénylés alapvető feltételei?**

Az igénylés feltétele, hogy az igénylő/együttes igénylők saját, vér szerinti vagy örökbefogadott gyermeket neveljenek háztartásukban és valamennyien a felújítással érintett lakásban rendelkezzenek lakóhellyel, amelyben az igénylő vagy igénylők, valamint velük együtt élő gyermekeik, illetve az igénylő(k) szülője, szülői együttes tulajdoni hányada érje el legalább az 50%-ot. Lakóhelynek a lakcímet igazoló hatósági igazolványon lakóhelyként feltüntetett cím fogadható el, a **tartózkodási hely címén lévő lakás felújítására a támogatás nem vehető igénybe**.

A fenti – lakóhelyre vonatkozó – kitétel alól kivételt képez a magzat.

**Melyek az igénylés további feltételei?**

* Az igénylő vagy együttes igénylés esetén legalább az egyikük rendelkezzen egy év társadalombiztosítási jogviszonnyal.
* Az igénylőnek, együttes igénylés esetén a házastársnak vagy az élettársnak az állami adóhatóságnál nincs vagy csak 5000 Ft-ot meg nem haladó nyilvántartott köztartozása lehet.
* A Rendeletben meghatározott építési tevékenységekre vonatkozóan a kivitelezést végző vállalkozóval 2025. január 1-je után megkötött szerződéssel kell rendelkeznie az igénylőnek.
* Az igénylővel vagy házastársával/élettársával a felújítási munkák elvégzésére szerződött vállalkozó nem lehet sem az igénylőnek, együttes igénylés esetén pedig sem a házastársának vagy élettársának a Polgári Törvénykönyvről szóló 2013. évi V. törvény (a továbbiakban: Ptk.) szerinti közeli hozzátartozója, illetve sem ők, sem a közeli hozzátartozóik nem rendelkezhetnek tulajdoni részesedéssel vagy nem tölthetnek be tisztséget ezen vállalkozásban.
* A felújítási munkákat 2025. január 1-je után kiállított és teljesített számlák másolatával kell igazolni. A számlák vagy az igénylő, vagy együttes igénylés esetén házastársa/élettársa nevére és a felújított lakás címére kell, hogy szóljanak.
* Olyan számla nem fogadható el a felújítási tevékenységek vállalkozási díját, illetve a felhasznált anyagköltségét illetően, amelyeket az igénylő a felújítással érintett lakás vonatkozásában a Falusi CSOK vagy az „Otthonfelújítási Program Lakossági energiahatékonysági beruházások megvalósításához” felhívás kapcsán már elszámolt vagy elszámolni kíván.
* Átutalással teljesítendő számlák esetén igazolni kell a számla kiegyenlítését a banki átutalást igazoló dokumentum vagy a fizetési számlakivonat (bankkivonat) másolatával, amelyen egyértelműen beazonosíthatók az egyes kiegyenlített számlák tételei.
* Nagyon fontos feltétel, hogy a kérelemhez valamennyi szükséges nyilatkozatot az igénylő megfelelően kitöltse és a kérelmével együtt nyújtsa be a Kincstárhoz.

**Milyen felújítással kapcsolatos tevékenységekre igényelhető a támogatás?**

A támogatott építési tevékenységeket a Rendelet 6. §-a sorolja fel, melyek az alábbiak:

* víz-, csatorna-, elektromos, gáz-közműszolgáltatás bevezetése, illetve belső, illetve külső hálózatának kiépítése vagy cseréje;
* fürdőhelyiség, illetve WC létesítése olyan lakásban, amely egyáltalán nem, vagy legfeljebb egy ilyen helyiséggel rendelkezik;
* fűtési rendszer kialakítása, korszerűsítése vagy elemeinek cseréje, ideértve a megújuló energiaforrások alkalmazását is;
* az épület külső festése, színezése, valamint szigetelése, utóbbinál ideértve a lábazatszigetelést, a hő-, hang-, illetve vízszigetelési munkálatokat;
* a külső nyílászáró beépítése, cseréje, redőny, árnyékoló, spaletta, rovarháló, biztonsági rács felszerelése vagy cseréje, párkány, küszöb létesítése, cseréje vagy felújítása;
* tető cseréje, felújítása, szigetelése;
* égéstermék-elvezető építése, korszerűsítése;
* klímaberendezés beépítése, cseréje;
* napkollektor, napelemes rendszer telepítése, illetve annak vagy részeinek cseréje, bővítése;
* belső tér felújítása, ideértve
  + a lakás helyiségeinek belső fali, padló-, födém- vagy álmennyezeti burkolat készítését, cseréjét, felújítását, festését, tapétázását,
  + a galériaépítést,
  + a belső lépcső kialakítását és cseréjét,
  + a szaniterek beépítését vagy cseréjét,
  + a villanykapcsolók és -dugaljak kialakítását és cseréjét,
  + a belső nyílászárók, belső párkányok, küszöbök beépítését, cseréjét vagy felújítását,
  + a lámpák vagy világítótestek beépítését vagy cseréjét;
* a lakással azonos ingatlan-nyilvántartási helyrajzi számon található épület, nem lakás céljára szolgáló helyiség (így különösen: nyári konyha, mosókonyha, tároló) felújítása;
* kerítés építése, felújítása;
* gépjárműtároló építése, felújítása vagy nyitott gépkocsibeálló kialakítása;
* terasz, loggia, erkély, előtető építése, felújítása;
* térburkolat, illetve külső lépcső készítése, cseréje;
* télikert kialakítása;
* akadálymentesítési munka;
* alapozási szerkezet megerősítése;
* beépíthető bútor vagy konyhai gép beépítése, cseréje;
* használatimelegvíz-rendszer kialakítása, korszerűsítése vagy elemeinek cseréje, ideértve a megújuló energiaforrások alkalmazását is;
* szabályozott szellőzési rendszer kialakítása, korszerűsítése vagy elemeinek cseréje; valamint
* szennyvíz tisztítására és elhelyezésére szolgáló egyedi zárt szennyvíztároló, egyedi szennyvízkezelő berendezés vagy tisztítómezővel ellátott oldómedencés műtárgy telepítése vagy cseréje.

**Mekkora az igényelhető támogatás összege?**

A támogatás összege a lakás felújítására fordított költségeknek legfeljebb az 50%-a lehet, amely azonban nem lehet több 3.000.000,- Ft-nál. Amennyiben az igénylő korábban az 518/2020. (XI. 25.) Korm. rendelet szerinti otthonfelújítási támogatást igénybe vette, legfeljebb a támogatás 3.000.000,- Ft-os maximális összege és a korábban ténylegesen igénybe vett támogatási összeg különbözetére lehet jogosult. Fontos szabály, hogy a Kincstár által kiutalt támogatás összegében a vállalkozási díj és az anyagköltség 50-50%-ban oszlik meg. Tehát **a benyújtott kérelemhez csatolt számlák között feltétlenül kell lennie minimum 25-25 % vállalkozási díjat és anyagköltséget tartalmazó számlának**.

**Példák:**

1. Felújítás teljes költsége: 6.000.000,- Ft

Anyagköltség: 4.500.000,- Ft

Munkadíj: 1.500.000,- Ft

Kifizethető támogatás: 3.000.000,- Ft

Tekintettel arra, hogy a támogatás összegében az anyagköltség és a munkadíj arányának 50-50 %-nak kell lennie, ami 1.500.000 - 1.500.000 Ft-tal teljesül, jár a maximális összeg.

1. Felújítás teljes költsége: 5.000.000,- Ft

Anyagköltség: 4.000.000,- Ft

Munkadíj: 1.000.000,- Ft

Kifizethető támogatás: 2.000.000,- Ft

A maximális támogatási összeg 2.500.000,- Ft lenne, de mivel a munkadíj csak 1.000.000,- Ft-ot tesz ki, az 50-50 %-os szabály akkor érvényesül, ha az anyagköltségből is csak 1.000.000,- Ft-ot veszünk figyelembe, így a kifizethető támogatás 2.000.000,- Ft.

1. Felújítás teljes költsége: 1.000.000,- Ft

Anyagköltség: 1.000.000,- Ft

Munkadíj: 0,- Ft

Kifizethető támogatás: 0,- Ft

A kifizethető támogatás 500.000,- Ft lenne, ha legalább 250.000,- Ft összegű munkadíjról szóló számla is benyújtásra került volna. Tekintettel arra, hogy ebben az esetben az egyik költség a lehetséges támogatási összeg 50 %-a alatt van, az 50-50 %-os szabály semmiképpen nem érvényesülhet, így támogatás nem fizethető ki.

A támogatást kizárólag a jogszabályban felsorolt kivitelezési, építési munkák végrehajtását és az utolsó számlák kiegyenlítését követően 60 napos határidőn belül lehet igényelni.

**Melyek az igénylés elbírálásához szükséges dokumentumok, amelyeket igénylőnek be kell nyújtania?**

A kitöltött kérelem mellett az alábbiakban felsorolt dokumentumok benyújtása szükséges:

|  |  |  |  |
| --- | --- | --- | --- |
| sorszám | dokumentum megnevezése | kötelező | opcionális |
| 1. | **vállalkozási szerződések másolata** | X |  |
| 2. | **számlák, valamint az átutalással teljesített számlák kifizetését igazoló dokumentum másolata** | X |  |
| 3. | **igénylő(k) és a támogatásra való jogosultságnál figyelembe vett gyermek(ek) lakcímet igazoló hatósági igazolványának másolata** | X |  |
| 4.a) | megváltozott munkaképességű személy esetén a megváltozott munkaképességű személlyé válásról szóló, orvosszakértői szerv által kiállított igazolás másolata |  | X |
| 4.b) | megváltozott munkaképességű személy esetén a gyermekek otthongondozási díjának megállapításáról szóló, a járási vagy fővárosi (kerületi) hivatal által kiállított határozat másolata |  | X |
| 4.c) | megváltozott munkaképességű személy esetén közlekedőképességében súlyosan akadályozott személy esetén a rehabilitációs szakértői szervként eljáró hivatal vagy jogelődje által a közlekedőképesség minősítéséről kiadott, hatályos szakvélemény, vagy a súlyos mozgáskorlátozott személyek közlekedési kedvezményeiről szóló 102/2011. (VI. 29.) Korm. rendelet 2/A. §-a szerinti iratok |  | X |
| 5. | több lakásból álló közös tulajdonú ingatlan esetében a közokiratba vagy ügyvéd által ellenjegyzett magánokiratba foglalt használati megállapodás, a tulajdonostársak Ptk. 5:78. § (1) bekezdése szerint meghozott – a határozat elfogadását támogató egyes tulajdonostársak neve mellett a tulajdoni hányaduk arányát és az aláírásukat is tartalmazó, teljes bizonyító erejű magánokiratba foglalt – határozata vagy bírósági ítélet másolata |  | X |
| 6. | **számlaösszesítő** | X |  |
| 7. | amennyiben a szülők lakóhelye nem azonos és mindkettejük lakóhelye megegyezik legalább az egyik gyermek lakóhelyével, és az egyik szülő az őt megillető támogatási részről lemond a másik szülő javára, a lemondó szülő nyilatkozata |  | X |
| 8. | együttes igénylés esetén a házastárs/élettárs teljes bizonyító erejű magánokiratba foglalt hozzájáruló nyilatkozata a kérelem másik igénylő által történő benyújtásához |  | X |
| 10. | amennyiben az igénylő keresőtevékenysége alapján valamely másik állam vagy nemzetközi szerződéssel létrehozott nemzetközi szervezet társadalombiztosítási rendszerének hatálya alá tartozott, az illetékes külföldi hatóság vagy a nemzetközi szervezet által kiállított igazolás hiteles magyar nyelvű fordítása, vagy  amennyiben nemzetközi képzésben a magyarországi szabályok szerint elfogadott felsőfokú képesítés megszerzése céljából rendelkezik hallgatói jogviszonnyal, a képzést biztosító intézmény hiteles magyar nyelvű igazolásának másolata, vagy a külföldi felsőoktatási intézmény nappali tagozatán folytatott tanulmányokról és annak időtartamára vonatkozó, a külföldi oktatási intézmény által kiadott igazolás másolata és annak hiteles magyar nyelvű fordítása, és a külföldi bizonyítványok és oklevelek elismeréséért felelős hatóság egyenértékűségről szóló állásfoglalásának másolata |  | X |
| 11. | **igénylő, együttes igénylés esetén igénylő és igénylő élettársa/házastársa személyazonosító hatósági igazolványának, vagy útlevelének, vagy kártyaformátumú vezetői engedélyének a másolata (kivéve egyedüli igénylés esetén a kérelem elektronikus úton történő benyújtásakor).** | X |  |
| 12. | három hónapot meghaladó tartózkodás jogát tanúsító, a szabad mozgás és tartózkodás jogával rendelkező személyek beutazásáról és tartózkodásáról szóló törvény szerinti regisztrációs igazolás, érvényes tartózkodási kártya vagy állandó tartózkodási kártya másolata |  | X |
| 13. | ha a felújításban érintett ingatlanra vonatkozó számlák valamelyikén a támogatott építési tevékenységei között szerepel az „9. napkollektor, napelemes rendszer telepítése, illetve annak vagy részeinek cseréje, bővítése”, akkor a vállalkozó nyilatkozatának másolata arról, hogy a napelemes rendszer telepítését vagy cseréjét igazoló számla esetén az abban feltüntetett, vagy az igénylő által vásárolt anyagköltség és kapcsolódó munkadíj összesítve nem haladja meg a bruttó 450 000 Ft/kWp összeget |  | X |
| 14. | ha az igénylő nem szerepel az adózás rendjéről szóló törvény szerinti köztartozásmentes adózói adatbázisban, nemleges vagy az 5000 Ft-ot meg nem haladó adótartozásról szóló adóigazolás |  | X |
| 15. | nagykorú gyermek, illetve szülő adatkezelésre vonatkozó nyilatkozata |  | X |
| 16. | **a kérelemben a támogatás folyósításához megadott fizetési számlaszámhoz kapcsolódó, az igénylővel kötött fizetésiszámla-szerződés másolata** | X |  |
| 17. | amennyiben az igénylő korábban az 518/2020. (XI. 25.) Korm. rendelet szerinti támogatást igénybe vette, a korábban igénybe vett támogatásról szóló támogatói okirat másolata |  | X |
| 18. | otthonfelújítási kölcsön igénybevétele esetén a kölcsönszerződés másolata |  | X |
| 19. | a várandósság 12. hetét betöltött magzat esetén a várandósgondozási könyv vonatkozó részének másolata, vagy a kezelőorvos által kiállított, a várandósság tényéről és annak fennállása időtartamáról szóló igazolás és az igénylő nyilatkozata, hogy legkésőbb 60 nappal az élve születést követően a születési anyakönyvi kivonatot, halvaszületést, vagy a magzat elhalását követően az erre vonatkozó okiratot a Kincstár részére benyújtja |  | X |
| 20. | örökbefogadott gyermek esetén a gyámhatóság véglegessé vált engedélyező határozatának másolata |  | X |
| 21. | Tbj. 4. § 11. pontja szerinti kiegészítő tevékenység folytatásáról a foglalkoztató által teljes bizonyító erejű magánokiratként kiállított igazolás vagy egyéni vállalkozó esetén a Tbj. 4. § 2. pontja szerinti hatósági nyilvántartásból kiállított hatósági bizonyítvány, igazolvány, engedély vagy kamara, kar által kiállított igazolás másolata |  | X |
| 22. | amennyiben az igénylő a kiskorú gyermek rokona és a gyermek szüleinek halála miatt kirendelt gyámja a gyermeknek, a gyámrendelésről szóló végleges és hatályban lévő gyámhatósági határozat másolata |  | X |
| 23. | Ha az igénylő végleges határozat alapján gyermekek otthongondozási díjában vagy ápolási díjban részesül, a gyermekek otthongondozási díja vagy az ápolási díj megállapításáról szóló, a járási vagy fővárosi (kerületi) hivatal által kiállított határozat másolata |  | X |

**Milyen nyilatkozatok szükségesek a kérelemhez?**

A kérelemhez szükséges legfontosabb nyilatkozatok elérhetők és letölthetők a Kincstár honlapjáról az alábbi linkre kattintva:

[A Vidéki Otthonfelújítási Program keretében nyújtható otthonfelújítási támogatás - Magyar Államkincstár](https://www.allamkincstar.gov.hu/csaladok-tamogatasa/Csalad_gyermek/videki-otthonfelujitasi-program/a-videki-otthonfelujitasi-program-kereteben-nyujthato-otthonfelujitasi-tamogatas)

Ugyancsak innen érhetők el a vállalkozási szerződés legalapvetőbb tartalmára és a számlaösszesítő tartalmára és formátumára ajánlott mintadokumentumok.

A Rendelet a különböző élethelyzethez és a kérelem tartalmához kötötten, valamint a kérelemben megadott adatok ellenőrizhetősége érdekében következő nyilatkozatok kérelemmel együttes benyújtását jelöli meg a kérelemben igényelt támogatás elbírálásához:

1. A támogatás igénybevételének feltétele, hogy az igénylő – együttes igénylés esetén legalább az egyik igénylő – büntetőjogi felelőssége mellett, a társadalombiztosítási azonosító jele megadásával teljes bizonyító erejű magánokiratba foglaltan nyilatkozik, hogy a támogatás iránti kérelem benyújtásának a társadalombiztosítás ellátásaira jogosultakról, valamint ezen ellátások fedezetéről szóló 2019. évi CXXII. törvény 6. §-a szerint biztosított, vagy magyar állampolgár, illetve a magyar állampolgárságról szóló törvény alapján magyar állampolgárnak tekintendő igénylőként Magyarországon valamely másik állam vagy nemzetközi szerződéssel létrehozott nemzetközi szervezet számára folytatott keresőtevékenysége alapján e másik állam vagy a nemzetközi szervezet társadalombiztosítási rendszerének hatálya alá tartozik, vagy 30 napnál nem régebbi okirattal igazolja, hogy a Tbj. 4. § 11. pontja szerinti kiegészítő tevékenységet folytató személynek minősül, és legalább 1 éve – egybefüggően legfeljebb 30 nap megszakítással, amelynek időtartama a jelen pont szerint teljesítendő egyéves jogosultsági időszakba nem számít bele – folyamatosan

* a Tbj. 6. §-a szerint biztosítottként szerepel, és erről büntetőjogi felelőssége mellett, a társadalombiztosítási azonosító jele megadásával teljes bizonyító erejű magánokiratba foglaltan nyilatkozik,
* a magyar állampolgár, illetve a magyar állampolgárságról szóló törvény alapján magyar állampolgárnak tekintendő igénylő kereső tevékenysége alapján valamely másik állam vagy nemzetközi szerződéssel létrehozott nemzetközi szervezet társadalombiztosítási rendszerének hatálya alá tartozott, és ezt az illetékes külföldi hatóság vagy a nemzetközi szervezet által kiállított igazolással igazolja,
* a nemzeti köznevelésről szóló törvény hatálya alá tartozó középfokú oktatási intézményben vagy a nemzeti felsőoktatásról szóló törvény hatálya alá tartozó felsőoktatási intézményben nappali rendszerű oktatás keretében tanulmányokat folytatott, és erről büntetőjogi felelőssége mellett teljes bizonyító erejű magánokiratba foglaltan nyilatkozik, vagy a magyar állampolgár, illetve a magyar állampolgárságról szóló törvény alapján magyar állampolgárnak tekintendő igénylő igazolja, hogy külföldi felsőoktatási intézmény nappali tagozatán folytatott olyan tanulmányokat, melyek a külföldi állam joga szerint kiállított olyan oklevélhez vezetnek, amely a külföldi bizonyítványok és oklevelek elismeréséről szóló 2001. évi C. törvény rendelkezései szerint egyenértékűnek ismerhető el a külföldi bizonyítványok és oklevelek elismeréséért felelős hatóság állásfoglalása alapján,
* a kötelező egészségbiztosítás ellátásairól szóló 1997. évi LXXXIII. 42/E. §-a alapján megállapított gyermekgondozási díjban részesült, és erről büntetőjogi felelőssége mellett teljes bizonyító erejű magánokiratba foglaltan nyilatkozik, vagy
* a Tbj. 4. § 11. pontja szerinti kiegészítő tevékenységet folytató személynek minősül, és ezt 30 napnál nem régebbi okirattal igazolja.

A fentiek fennállását nem kell igazolni, ha

* + az igénylő végleges határozat alapján gyermekek otthongondozási díjában vagy ápolási díjban részesül, vagy ha megváltozott munkaképességű személynek minősül, vagy
  + a gyermek az igénylő kiskorú rokona, akinek az igénylő a gyámja és az igénylő saját jogú nyugdíjas, vagy a rá irányadó nyugdíjkorhatárt betöltött özvegyi nyugdíjban részesülő személy, aki nem minősül a Tbj. 4. § 11. pontja szerinti kiegészítő tevékenységet folytató személynek.

1. Ha a szülők külön élnek és mindkettejük lakóhelye megegyezik legalább az egyik gyermekük lakóhelyével, akkor alapesetben mindkét szülő a maximum 3.000.000,- Ft támogatási összeg 50%-os mértékére külön-külön jogosult, azonban a szülők egyike a teljes támogatási összeget igényelheti akkor, ha a másik szülő teljes bizonyító erejű magánokiratba foglalt nyilatkozatban lemond a támogatás saját nevében történő igényléséről.
2. Az igénylő teljes bizonyító erejű magánokiratban nyilatkozik arról, hogy hozzájárul ahhoz, hogy a Kincstár a jogosultság megállapításának és ellenőrzésének céljából az állami adóhatóságtól a szükséges adatokat beszerezze, és az abban foglalt személyes adatokat kezelje.
3. Az igénylő teljes bizonyító erejű magánokiratba foglalt nyilatkozatban hozzájárul ahhoz, hogy a Kincstár és a Kormányhivatal az igénylő 11. § (2) bekezdése szerinti saját, valamint törvényes képviselőként a támogatási jogosultságot megalapozó kiskorú gyermeke, valamint az ingatlana adatait a támogatási kérelem elbírálása, a támogatás folyósítása és felhasználásának ellenőrzése céljából kezelje.
4. A nagykorú gyermek, a felújított ingatlanban tulajdoni hányaddal rendelkező szülő és az együttes igénylő házastárs/élettárs teljes bizonyító erejű magánokiratba foglalva írásban nyilatkozik a személyes adatainak kezeléséről.
5. Amennyiben a támogatásra jogosító gyermek az igénylő 12. várandóssági hetet betöltött magzata, akkor az igénylő arra vonatkozó nyilatkozata szükséges, hogy legkésőbb 60 nappal az élveszületést követően a születési anyakönyvi kivonatot, a halvaszületést vagy a magzat elhalását követően az erre vonatkozó okiratot a Kincstár részére benyújtja.
6. Az igénylő büntetőjogi felelőssége tudatában nyilatkozik arról, hogy
   1. a felújítással érintett lakásra korábban a Falusi CSOK vagy az „Otthonfelújítási Program Lakossági energiahatékonysági beruházások megvalósításához” felhívás szerinti támogatást igénybe vette-e;
   2. a felújítás kivitelezési munkáit végző szerződéses vállalkozó az igénylőnek nem közeli hozzátartozója vagy élettársa, vagy az igénylő vagy az igénylő közeli hozzátartozója vagy élettársa annak nem tagja, munkavállalója vagy vezető tisztségviselője;
   3. együttes igénylés esetén a felújítás kivitelezési munkáit végző szerződéses vállalkozó egyik igénylőnek sem közeli hozzátartozója vagy élettársa, vagy az igénylő vagy az igénylő közeli hozzátartozója vagy élettársa annak nem tagja, munkavállalója vagy vezető tisztségviselője;
   4. az általa megadott adatok a valóságnak megfelelnek.

**Hogyan történik a kérelmek elbírálása?**

A Kincstár a támogatás elbírálását a kérelmek beérkezésének sorrendjében dolgozza fel.   
**A kérelmek elbírálására a Kincstárhoz történő beérkezést követően 90 nap – elektronikus úton történő benyújtás esetén 30 nap – áll a Kincstár rendelkezésére.** A támogatási kérelem elbírálására nyitva álló határidő egy alkalommal legfeljebb 45 nappal meghosszabbítható. Az eljárási folyamatban egyetlen alkalommal van mód hiánypótlásra, amelynek teljesítésére 30 napja van az igénylőnek. Ez a 30 nap a teljes ügyintézési folyamatot meghosszabbítja. Amennyiben a Kincstár a beérkezett adatok alapján az elbírálást követően jóváhagy támogatási összeget, akkor erről az ügyfelet egy támogatói okiratban tájékoztatja, míg a támogatás összegét az igénylő belföldi – kérelemben megadott – bankszámlájára utalja 5 napon belül.

**Hogyan történik a támogatás jogszerű igénybevételének ellenőrzése?**

A támogatás igénybevételének jogszerűségét a Kincstár, legkésőbb a támogatás folyósítását követő 1 évig, az életvitelszerű bentlakás kötelezettségének teljesítését a támogatás folyósítását követő 5 évig jogosult, a lakás fekvése szerint illetékes fővárosi és megyei kormányhivatal (a továbbiakban: Kormányhivatal) bevonásával helyszíni ellenőrzés keretében vizsgálni. A helyszíni ellenőrzésről a Kormányhivatal jegyzőkönyvet készít, amelyet megküld a Kincstár részére. Ha a Kincstár a Kormányhivatal által megküldött jegyzőkönyvben foglalt tények alapján megállapítja, hogy az igénylő jogosulatlanul vette igénybe a támogatást, akkor felszólítja az igénylőt a támogatásnak az államháztartásról szóló 2011. évi CXCV. törvény szerinti, kamattal növelt összegben történő visszafizetésére.